

**Cofnodion/Nodiadau Gweithredu yn dilyn Cyfarfod y Bwrdd ar 7 Tachwedd 2024**

Yn Bresennol: Dr Sue Davies (SD) (Cadeirydd)

Tegwen Ellis (TE) (Prif Weithredwr)

Martin Price (MP)

Mike James (MJ)

John Graystone (JG)

Dr Debbie Nash (DN)

Paul Marshall (PM)

Katie Phillips (KPH)

Yusuf Ibrahim (YI)

Kirsty Payne (KP) (Staff)

Dr Chris Lewis (CL) (Staff)

Mark Isherwood (MI) (Staff)

Gaynor Ace (GA) (Ysgrifenyddiaeth)

Gwahoddwyd: Georgina Haarhoff (GH) – LlC

Awen Penri (AP) – LlC

1. *Croeso, cadarnhau’r cofnodion a chamau gweithredu yn dilyn y cyfarfod blaenorol*

Agorodd SD y sesiwn a chroesawodd bawb i'r cyfarfod. Ni dderbyniwyd unrhyw ymddiheuriadau.

Nid oedd unrhyw achosion o wrthdaro buddiannau ac nid oedd unrhyw anrhegion na lletygarwch i’w cofnodi.

Cytunwyd bod cofnodion y cyfarfod blaenorol yn gofnod cywir a gwir.

Cyfeiriodd SD at y Log Camau Gweithredu yn dilyn cyfarfod blaenorol y Bwrdd a nododd fod yr holl gamau gweithredu bellach wedi'u cwblhau neu y byddent yn faterion i ymdrin â nhw yn ddiweddarach yn yr agenda. Nodwyd bod Cam Gweithredu 248 oedd yn ymwneud â chynnal cyfarfodydd Bwrdd byrrach ond amlach eisoes yn cael ei weithredu.

1. *Adroddiad y Pwyllgor Cyllid ac Adnoddau Dynol*

Rhoddodd MP drosolwg o'r materion a drafodwyd yng nghyfarfod diwethaf y pwyllgor. Nid oedd unrhyw faterion staff i adrodd arnynt ac roedd y gyllideb yn cael ei rheoli'n ofalus gan KP a oedd wedi ailddyrannu rhywfaint o arian i wahanol linellau yn y gyllideb yn ôl yr angen.

Roedd KP wedi darparu cynlluniau wrth gefn ar gyfer cau'r sefydliadau, gan ystyried rhwymedigaethau contractau ar gyfer cyfleuster yr Uned, cymorth TG a materion eraill. Daeth i'r amlwg mai dim ond nifer fach o gontractau a fyddai'n parhau wedi 31 Mawrth 2025 felly roedd lefel isel o risg. Roedd LlC wedi cadarnhau y byddent yn talu am unrhyw gostau diswyddo i staff oedd yn mynd y tu hwnt i’r cyllid a oedd ar gael i’r Academi Arweinyddiaeth.

Cyfeiriodd MJ at y broses gyfreithiol yn gysylltiedig â throsglwyddo contractau o un corff i'r llall. Tynnodd KP sylw at y ffaith na fyddai'r corff newydd yn endid cyfreithiol newydd felly dylai sefydlu contractau newydd gyda chyflenwyr fod yn broses symlach na'r hyn a ragwelwyd yn wreiddiol. Cytunwyd y byddai angen cyfarfodydd amlach ar yr Academi Arweinyddiaeth gyda chyflenwyr i fonitro cynnydd ac unrhyw ddatblygiadau newydd.

Adroddodd TE fod popeth wedi symud ymlaen ers cyfarfod diwethaf y pwyllgor. Ni fyddai angen i staff bellach fod yn destun camau trosglwyddo TUPE i mewn i'r corff newydd gan y byddai'r cyflogwr yn aros yr un fath. Byddai'r holl staff yn parhau yn y sefydliad drwy'r cyfnod trosglwyddo ond byddent yn destun ailstrwythuro yn yr haf. Esboniodd TE y bydd hyn yn fwy o 'ymarfer ailbennu' nag ymarfer uno.

Cadarnhaodd SD at ddiben y cofnod fod cyfarfod diwethaf y pwyllgor ARAC wedi ei ohirio oherwydd yr amseru a'r ansicrwydd. Caiff y cyfarfod hwn ei aildrefnu y mis hwn.

**Diolchodd SD i MP am ei grynodeb a derbyniodd y Bwrdd adroddiad y pwyllgor.**

1. *Adroddiad y Prif Weithredwr yn erbyn y Cynllun Corfforaethol*

Amlinellodd TE gynnydd drwy feysydd y ffrydiau gwaith fel a ganlyn:

*1.1 Sicrwydd Ansawdd* – Mae'r alwad bresennol am gymeradwyaeth yn dal ar agor ond ni dderbyniwyd unrhyw geisiadau am gymeradwyaeth. Fodd bynnag, mae'r prosbectws yn dal i ddenu ymweliadau ar y wefan ac mae ymholiadau wedi dod ynghylch darpariaeth arweinyddiaeth. Cadarnhaodd TE y bydd cymeradwyaeth yn un o'r swyddogaethau a fydd yn symud i LlC. Bydd yr Academi Arweinyddiaeth yn parhau i weithio gyda phartneriaid sydd eisoes wedi derbyn cymeradwyaeth. Cynhelir gweminar ar 20/11/24 i dynnu sylw at lwyddiant gan ddarparwr sydd wedi gweld manteision cymeradwyaeth.

*1.2 Arloesi* – Cynhaliwyd cyfarfod cynnydd i drafod prosiectau amrywiol a gyllidwyd. Derbyniwyd cais gan GL Consulting mewn perthynas â rhaglen dylunio cwricwlwm. Roedd LlC wedi gofyn i'r Academi Arweinyddiaeth beidio â dyfarnu’r cais hwn gan y byddai rhaglen genedlaethol i gwmpasu'r math yma o ddysgu proffesiynol. Roedd LlC wedi cytuno y gellid dyfarnu cyllid arloesi i Wasanaeth Ieuenctid Caerdydd ar gyfer lles arweinwyr. Roedd TE yn falch o gyhoeddi bod yr Athro Andy Penaluna wedi ennill gwobr am ei bapur diweddar. Roedd y papur hwn wedi’i gyd-gomisiynu gyda Gyrfa Cymru ac wedi ennill cydnabyddiaeth ryngwladol – caiff ei anfon at Lywodraeth Cymru unwaith y bydd wedi'i gyfieithu.

1.3 *Arweinyddiaeth System* – Recriwtiodd yr Academi Arweinyddiaeth 13 o arweinwyr i Garfan 7 yn yr haf a chafodd y grŵp hwn eu profiad dysgu cyntaf yng Nghaerdydd ym mis Medi. Bydd Carfan 6 yn ymuno â nhw ym mis Rhagfyr am ail brofiad dysgu a copa. Bydd Carfan 6 yn gweithio ar eu comisiynau - arwain sefydliad gwrth-hiliol a hunanwerthuso. Mae'r Academi Arweinyddiaeth yn parhau i gefnogi'r Ffederasiwn Cymdeithion a gafodd gyfarfod ym mis Hydref. Mae nifer o is-grwpiau o fewn y ffederasiwn wedi cyflwyno cais am gyllid felly bydd angen ystyried hyn yn ofalus. Pwysleisiodd TE bwysigrwydd cynnal y Ffederasiwn wrth i'r sefydliad drawsnewid i'r model newydd.

Mae'r model Hyrwyddwyr Cyrhaeddiad bellach yn ail gam y cynllun peilot ac mae’n bosibl y caiff ei symud i adran newydd yn LlC. Mae'r prosiect, sy’n cael ei arwain gan Ian Gerrard (Cydymaith o Garfan 2), wedi bod yn destun llawer o drafodaethau ynghylch ei seilwaith. Hefyd, gofynnwyd ym mis Gorffennaf i'r Academi Arweinyddiaeth gwmpasu prosiect tebyg ar gyfer gwaith rhwng cyfoedion yn edrych ar bresenoldeb.

*Para 1.4 Datblygu Arweinyddiaeth* – Mae'r Academi Arweinyddiaeth wedi cynnal sawl digwyddiad ers cyfarfod diwethaf y Bwrdd. Siaradodd Anthony Willoughby yn y digwyddiad diwethaf, Datgloi Arweinyddiaeth, lle cafwyd 59 o fynychwyr. Denodd y digwyddiad 'Ailddychmygu Presenoldeb’ 100 o fynychwyr, sy’n adlewyrchu'r materion yn ymwneud â phresenoldeb mewn sefydliadau addysgol. Roedd hyn yn destun llythyr diweddar a anfonwyd at ysgolion gan Ysgrifennydd y Cabinet a oedd yn rhestru presenoldeb fel un o'i phrif flaenoriaethau. Ar hyn o bryd mae TE yn cadeirio'r is-weithgor gweithio rhwng cyfoedion yn rhan o’r tasglu presenoldeb.

Cynhelir cynhadledd wyneb yn wyneb ar Les ar 27 Tachwedd. Yng Ngwesty'r Parkgate, Caerdydd y bydd hyn, ac mae holl aelodau'r Bwrdd wedi cael gwahoddiad i fynychu. Roedd yn bleser gan TE gyhoeddi bod 191 o gynrychiolwyr eisoes wedi cofrestru ar gyfer y digwyddiad hwn. Mae 31 o gynrychiolwyr wedi cofrestru hyd yma i fynychu digwyddiad ar rôl gwaith ieuenctid wrth atal trais ymysg pobl ifanc, ac unwaith eto estynnwyd gwahoddiad i aelodau'r Bwrdd gymryd rhan.

Bydd staff yn trafod camau cynllunio tymor olaf yr Academi Arweinyddiaeth yng nghyfarfod y tîm yfory a phwysleisiodd TE bwysigrwydd peidio â phetruso o ran gwaith cyflawni a sicrhau bod y system yn parhau i dderbyn budd yr Academi Arweinyddiaeth.

*2.1 Adnoddau* – Gyda Dr Kevin Palmer yn absennol oherwydd salwch ar hyn o bryd, mae effaith wedi’i gweld ar rai meysydd gwaith ac mae hyn wedi effeithio ar fomentwm yma. Mae Meleri Light wedi gweithio'n galed iawn ac wedi llwyddo i sicrhau astudiaethau achos unigol gan ysgolion o ran yr Adnodd, sef yr offeryn hunanwerthuso ar gyfer datblygu'r Gymraeg. Mae ymdrechion wedi’u gwneud i ddyrannu cyllid addysgeg i gydlynydd newydd am fod rôl Ceri Richmond ar secondiad yn y maes hwn wedi dod i ben. Roedd Penny Ellwood, Cydymaith o Garfan 5, wedi bod yn awyddus iawn i ymgymryd â'r rôl hon ond mae bellach yn sâl felly bydd TE yn ystyried ar y cyd â LlC sut i ddefnyddio'r arian a ddyrannwyd. Gallai fod yn haws rhoi'r arian hwn yn ôl yn hytrach na dod o hyd i rywun i wneud y gwaith hwn yn y tymor byr.

*2.2 Mewnwelediad* – Mae Grŵp Cynghori’r Gweinidog yn ansefydlog gan fod lefel uchel o ansicrwydd ynghylch ei ddyfodol. Yn ddiweddar, cynhaliodd y grŵp hwn gyfarfod lle penderfynwyd y byddai pedwar Pennaeth yn cwrdd ag Ysgrifennydd y Cabinet gyda TE mewn rôl ymgynghorol. Cynhaliwyd y cyfarfod ym mis Hydref ond nid yw'r grŵp wedi derbyn ymateb eto i'r trafodaethau a gafwyd, ac mae angen iddynt adrodd yn ôl ar y rheiny i weddill y grŵp. Mae wedi bod braidd yn ddryslyd bod Ysgrifennydd y Cabinet yn siarad am 'Grŵp arbenigwyr sy’n Cynghori’r Gweinidog' yn hytrach na Phenaethiaid, felly mae TE wedi gofyn am eglurhad ar hyn.

Mewn ymateb i ymholiad gan JG, esboniodd TE darddiad y grŵp hwn a oedd wedi’i sefydlu gan Jeremy Miles yn ystod Covid. Roedd ef am i'r grŵp hwn barhau ac roedd ei aelodaeth wedi cael ei hehangu i gynnwys ysgolion pob oed a hefyd ysgolion cyfrwng Cymraeg. Cytunodd TE i rannu cylch gorchwyl y grŵp gydag aelodau'r Bwrdd. Holodd MJ am gyfraniad undebau llafur yn y grŵp ond eglurodd TE mai rhoi cyngor oedd ei swyddogaeth wreiddiol, ond ei bod yn cydnabod bod rhywfaint o wyro wedi bod oddi ar y genhadaeth. Tynnodd YI sylw at y ffaith nad oedd Penaethiaid yn meddwl yn systematig ar y cyfan ac nad oeddent wedi'u hyfforddi i roi cyngor. Efallai y byddant yn elwa o gael rhywfaint o hyfforddiant.

*2.3 Lles* – Roedd y comisiwn Hawliau Lles wedi cael ei rannu gyda LlC a byddai'n cael ei lansio'n ffurfiol ar 27 Tachwedd i gyd-fynd â'r gynhadledd les. Gofynnwyd i TE hefyd siarad mewn cynhadledd Arweinyddiaeth Dosturiol genedlaethol yn Birmingham.

*2.4 Cynllunio’r Gweithlu Strategol* – Mae gwaith ar recriwtio a chadw yn parhau. Mater i Lywodraeth Cymru fydd penderfynu sut i fwrw ymlaen â'r gwaith hwn.

*3.1 Llywodraethu Effeithiol* – Cynhaliwyd cyfarfodydd Eithriadol o’r Bwrdd ym mis Medi/Hydref yn dilyn y diweddariad ar yr Adolygiad Haen Ganol. Penderfynwyd parhau â'r dull hwn drwy gynnal cyfarfodydd byrrach ond amlach.

Bydd y cyfrifon wedi’u llofnodi’n cael eu cynnwys yn yr adroddiad blynyddol ac yn cael eu cyflwyno i'w gosod gerbron y Senedd fel arfer. Mae'r Bwrdd bellach wedi cael gwybod bod 2 archwiliad mewnol wedi'u cwblhau; mae'r sefydliad wedi derbyn sicrwydd sylweddol yn yr archwiliad llywodraethu a sicrwydd rhesymol yn yr archwiliad rheolaethau ariannol allweddol. Bydd yr archwiliadau sy'n weddill ar seiber-ddiogelwch a gwrth-dwyll yn cael eu cwblhau cyn diwedd y flwyddyn.

*3.2 Swyddogaeth Weithredol* – mae KP a TE wedi bod yn gweithio ar ddatblygu rhaglen o ddysgu proffesiynol i'r tîm gyda chydymffurfiaeth a dysgu gorfodol wedi’u halinio â rolau pawb. Cyflwynwyd hyn i'r staff ym mis Medi. Cafodd cwrs ymwybyddiaeth iaith Gymraeg ei gynnal ym mis Medi i'r holl staff.

Roedd TE yn falch o gyhoeddi bod yr Academi Arweinyddiaeth wedi ennill gwobr aur ar gyfer Buddsoddwyr mewn Lles a Buddsoddwyr mewn Pobl sy'n adlewyrchiad o’r ffordd mae'r sefydliad yn gwerthfawrogi ei staff. Estynnwyd llongyfarchiadau gan SD ar ran y Bwrdd cyfan.

Mae PCS wedi cael ei gydnabod yn ffurfiol fel undeb swyddogol y sefydliad ac mae pob aelod o staff bellach wedi ymuno. Bydd cynrychiolwyr undeb yn mynychu cyfarfodydd tîm i gefnogi staff. Nododd TE y lefelau pryder ymhlith pob aelod o staff oherwydd ansicrwydd am eu rolau. Mae TE wedi gofyn i Lywodraeth Cymru ddarparu gwybodaeth ar frys ynghylch swyddogaethau'r sefydliad newydd a nodi pa staff fydd yn cael eu cynnwys wrth symud ymlaen. Fel arall, byddai perygl o golli aelodau allweddol o staff ac o ganlyniad, mae’n bosibl na fydd yr Academi Arweinyddiaeth felly'n gallu cyflawni'r swyddogaethau allweddol y cytunwyd arnynt yn flaenorol.

Mae TE bellach wedi derbyn llythyr ymddiswyddiad KP yn swyddogol. Dyma fydd ei phresenoldeb olaf mewn cyfarfod Bwrdd wyneb yn wyneb a diolchodd y Bwrdd cyfan i KP a dymuno'n dda iddi yn ei swydd newydd.

*3.3 Cyfathrebu a Marchnata* – Adroddodd Charlotte Theomas, Rheolwr Cyfathrebu, fod mwy fyth o ymgysylltu drwy bob platfform cyfryngau cymdeithasol. Mae hyn yn arwydd o waith rhagorol y staff yn hynny o beth sy'n parhau i sicrhau bod digwyddiadau ar-lein effeithiol yn cael eu cynnal a bod cyhoeddusrwydd iddynt.

Yn flaenorol, roedd y wefan wedi methu safonau hygyrchedd o dan reolau llywodraeth y DU. Mae hyn bellach wedi cael sylw; cynhaliwyd adolygiad ac mae'r holl gamau gweithredu wedi'u cwblhau. Bydd angen i'r sefydliad newydd wneud penderfyniadau ynghylch beth i’w drosglwyddo o'r wefan bresennol. Mae cynnwys ar gyfer y wefan newydd wedi'i greu a'i ryddhau'n ddiweddar. Mae Meleri Light yn gweithio'n agos gyda Charlotte ar hyn ac mae podlediadau o ansawdd uchel wedi'u creu. Mae rhywfaint o gynnwys y wefan bellach wedi'i drosglwyddo i Hwb gyda chysylltiadau yn ôl i wefan yr Academi Arweinyddiaeth i ehangu mynediad.

Holodd MJ a roddwyd unrhyw ystyriaeth ynghylch cadw ecwiti’r brand i’r sefydliad newydd. Mae'r Academi Arweinyddiaeth wedi derbyn cydnabyddiaeth ryngwladol felly ystyriwyd ei bod yn fuddiol iawn cadw'r brand. Roedd TE o’r farn na fyddai hyn yn digwydd ond cytunwyd i godi'r pwynt hwn gyda LlC.

*3.4 Rhanddeiliaid a Phartneriaethau* – Mae pum aelod newydd bellach wedi'u recriwtio i'r Grŵp Rhanddeiliaid. Y bwriad yw parhau gyda'r grŵp hwn gan y bydd angen iddynt gefnogi'r sefydliad newydd a pharhau i graffu ar ei waith wrth symud ymlaen.

Mae TE wedi cynnal cyfarfodydd gyda phenaethiaid o Seland Newydd a oedd â diddordeb gwybod sut y sefydlwyd yr Academi Arweinyddiaeth. Cadeiriodd TE gyfarfod gyda'r tair gwlad, mynychodd gyfarfod CIRLE a chynhadledd BELMAS ym Melffast lle cyflwynwyd papur ar les ac ar recriwtio a chadw. Ar hyn o bryd mae TE hefyd yn cadeirio is-grŵp presenoldeb cymheiriaid sy’n rhan o’r tasglu presenoldeb. Mae Meleri Light yn mynychu’r grŵp llywio ADY. Cafwyd nifer o ymweliadau ysgol diweddar gan gynnwys ymweliad ag ysgol ym Mhowys. Mae Meleri Light wedi ymweld ag uned drochi Gymraeg yng Nghaerdydd ac mae’n bwriadu ymweld â Gogledd Cymru ym mis Rhagfyr.

Diolchodd SD i TE am grynodeb cynhwysfawr iawn a amlygodd rai materion pwysig iawn i'w symud yn eu blaen. Roedd Georgina Haarhoff wedi gofyn i SD wirio a fyddai pob un o'r saith aelod o'r Bwrdd yn hapus i barhau yn y sefydliad newydd. Cytunodd pawb i wneud hyn felly bydd SD yn cadarnhau hynny'n ysgrifenedig i LlC. Canmolodd SD TE am ei gwaith trwy gydol y broses hon a hefyd ei hanhunanoldeb.

Dywedodd SD wrth y Bwrdd y byddai rhai o swyddogaethau'r Academi Arweinyddiaeth bresennol yn cael eu trosglwyddo i Lywodraeth Cymru, ac nid i'r corff newydd. Un o'r swyddogaethau y gellid ei symud i'r llywodraeth er enghraifft yw cymeradwyaeth. Mae LlC wedi cadarnhau y byddant yn talu costau diswyddo staff yr Academi Arweinyddiaeth os oes angen.

Dywedodd TE fod llawer o bethau anhysbys i'w cadarnhau o hyd a disgwylir ymatebion gan Lywodraeth Cymru i gwestiynau ynghylch swyddogaethau, rolau staff, amserlenni ac ati. Mae TE wedi gofyn am gyfarfod wythnosol gydag Awen Penri a hefyd am gyfarfodydd mwy rheolaidd gyda Georgina Haarhoff. Mae Emyr Harris bellach yn camu i mewn i gefnogi Awen gyda'r gwaith hwn felly mae copi o bob e-bost yn mynd ato.

Nododd MJ nad oedd yn deall o hyd beth fyddai nod cyffredinol y sefydliad newydd. Byddai'r Bwrdd presennol yn parhau ond byddai brand ac enw presennol y sefydliad yn cael eu colli a dim ond rhif y cwmni fyddai’n cael ei gadw. Ni chafwyd unrhyw hysbysiad ffurfiol o hyn nac unrhyw arwydd o'r camau nesaf.

Gan mai’r Bwrdd fydd y cyflogwyr o hyd, ni fydd angen i'r staff bellach gael eu trosglwyddo drwy TUPE i'r sefydliad newydd. Am y bydd rolau statudol newydd, bydd angen Prif Weithredwr newydd ar y corff newydd, felly bydd TE yn cael ei diswyddo. Bydd angen i weddill y staff fynd drwy gamau ailstrwythuro ond nid yw’n hysbys eto a fydd angen i staff wneud cais am y rolau hyn. Mae TE wedi cael gwybod y gellid dod â staff o'r rhanbarthau presennol i gyflawni rhai swyddogaethau fel gwella ysgolion a dysgu proffesiynol.

Mae PM wedi bod drwy'r broses hon o'r blaen ac eglurodd na ellir lleoli staff nes bod y siart trefniadaeth newydd yn ei lle. Disgrifiodd PM y broses baru; yn ei achos ef, roedd yn rhaid i swyddi fod o leiaf 50% yr un fath er mwyn penodi staff yn awtomatig. Gan fod swyddi a swyddogaethau eto i gael eu penderfynu, ni ellir rhoi unrhyw sicrwydd i staff ar hyn o bryd, sy'n siomedig iawn.

Soniodd KP am y Grŵp Cydlynu Cenedlaethol sy'n cael ei gadeirio gan Kirsty Williams fel rhan o'r adolygiad haen ganol. Amlygodd MJ y nod cyffredinol o gyfuno gwaith meddwl ar draws y system gydag arweinyddiaeth o ansawdd uchel. Adroddodd SD y byddai LlC yn sefydlu gweithgor gyda phartneriaid gan gynnwys yr Academi Arweinyddiaeth i gynnal tryloywder ac ymgysylltiad.

Cytunodd y Bwrdd ar gwestiynau i'w gofyn i Lywodraeth Cymru o dan yr eitem nesaf ar yr agenda.

1. *Diweddariad gan Lywodraeth Cymru (LlC)*

Roedd SD yn falch o groesawu Georgina Haarhoff (GH) ac Awen Penri (AP) o Lywodraeth Cymru a roddodd ddiweddariad ar y cynlluniau i drosglwyddo i'r corff newydd. Dechreuodd GH drwy amlygu canfyddiadau'r adolygiad a gomisiynwyd ym mis Chwefror 2023 i hwyluso symud i fodel gwella ysgolion newydd. Roedd hyn yn cynnwys ymrwymiad i fwy o waith o ysgol i ysgol a mwy o gefnogaeth gwella ysgolion wedi’i hwyluso o amgylch dysgu.

Roedd Ysgrifennydd y Cabinet wedi penderfynu bwrw ymlaen â'r argymhellion a wnaed yn yr adolygiad ac wedi gweithio'n gyflym mewn nifer o feysydd. Dylai hyn arwain at well dealltwriaeth o rolau arwain ysgolion a hefyd o’r rôl sy'n dod i'r amlwg lle mae Awdurdodau Lleol yn cefnogi hyn. Mae'r ffocws yn gadarn iawn ar weithio tuag at bolisi cenedlaethol i symleiddio a sicrhau cysondeb mewn meysydd allweddol. Mae'n anochel y bydd hyn yn arwain at ostyngiad yn nifer y sefydliadau yn yr Haen Ganol. Roedd llawer iawn o waith wedi'i wneud gyda'r Awdurdodau Lleol a'r Consortia Rhanbarthol i alinio rolau a darparu eglurder. Mae LlC wedi bod yn ymwybodol iawn o effaith hyn ar dros 400 aelod o staff yn y Consortia Rhanbarthol ac wedi ceisio bod mor dryloyw a sensitif â phosibl.

Rhoddwyd ystyriaeth i feysydd allweddol o ddysgu proffesiynol y mae angen eu cyflawni’n genedlaethol ac yn gyson, megis cynllunio'r cwricwlwm a chynnydd. Bydd hyn yn arwain at sefydlu swyddogaethau penodol o amgylch dysgu proffesiynol, wedi'u symleiddio o gymharu â'r model presennol.

Cydnabuwyd bod angen trafod rhai o swyddogaethau'r Academi Arweinyddiaeth gyda LlC. Dylai hyn fod yn symlach nag ystyried y Consortia Rhanbarthol ac felly dyrannwyd amserlen fyrrach. Cydnabu GH nad yw hyn o reidrwydd wedi bod yn beth da i staff yr Academi Arweinyddiaeth. Nid oes penderfyniad eto ynghylch model terfynol ond mae Llywodraeth Cymru yn ymwybodol o'r angen i gael sgyrsiau tryloyw ynghylch amcanion cyffredin a sut y bydd swyddogaethau statudol yn cyd-eistedd wrth symud ymlaen. Rhaid i Lywodraeth Cymru hefyd sicrhau bod hyn i gyd yn cael ei wneud yn y ffordd fwyaf costeffeithiol. Bydd Llywodraeth Cymru yn parhau i flaenoriaethu cyllid ar gyfer ysgolion felly mae angen meddwl yn fwy miniog yma i sicrhau dull ag iddo fwy o ffocws.

Cydnabu GH fod yr amserlen ar gyfer cyflawni'r holl newidiadau hyn a sefydlu'r corff newydd yn dynn iawn. O ystyried hynny a'r cyfrifoldeb statudol dros CPCP, mae'r swydd-ddisgrifiad cyntaf, sef ar gyfer yr unigolyn a fydd yn arwain y gwaith o gydlynu'r CPCP, wedi'i hysbysebu. Bydd mwy o hysbysebion swyddi yn dilyn. Er bod angen sefydlu'r corff newydd erbyn mis Ebrill 2025, nid yw hynny o reidrwydd yn golygu bod angen i bopeth fod yn ei le erbyn hynny. Mae Awdurdodau Lleol yn mabwysiadu gwahanol ddulliau o drosglwyddo swyddogaethau gyda rhai yn gweithio yn ôl terfyn amser ym mis Ebrill ac eraill yn anelu at ddechrau'r flwyddyn ysgol newydd ym mis Medi 2025.

Nododd GH eto y ffaith y bydd y sefydliad newydd yno i gyflawni argymhellion yr adolygiad. Roedd yn fwriad gan LlC ddechrau gyda llechen lân a gweithio tuag at fodel a fydd wir yn gwella pethau i ysgolion. Mae yna benderfyniadau fframio i'w gwneud a llawer o fanylion y mae angen gweithio drwyddynt gan fod pethau'n dal yn aneglur mewn rhai meysydd.

Diolchodd SD i GH am ei chyflwyniad a nododd y byddai'n croesawu'r sgyrsiau agored y cyfeiriwyd atynt drwy’r sgwrs. Roedd Ysgrifennydd y Cabinet wedi cyhoeddi ddydd Mawrth ei bod yn sefydlu Grŵp Cydlynu Cenedlaethol a chyfeiriodd hefyd mewn nodyn at weithgor. Holodd SD ai’r un peth oedd y rhain a mynegodd ddymuniad ar ran y Bwrdd i fod yn rhan agos o'r sgyrsiau hyn.

Cadarnhaodd GH y bydd dau weithgor. Bydd y Grŵp Cydlynu Cenedlaethol yn gweithredu ar lefel uchel iawn ac yn goruchwylio'r broses o drosglwyddo swyddogaethau gwella ysgolion i Awdurdodau Lleol a LlC, gan sicrhau cydlyniaeth, eglurder a chysondeb ar bob lefel. Bydd y grŵp hwn yn cael ei gadeirio gan Kirsty Williams. Roedd Awen Penri (AP) yn ceisio trefnu dyddiad ar gyfer y gweithgor arall a fyddai'n edrych ar swyddogaethau Dysgu Proffesiynol ac ystyriaethau gweithredol ar gyfer y corff newydd.

Dywedodd GH y byddai trefniadau trosiannol yn cwmpasu Awdurdodau Lleol a'r Rhanbarthau yn ogystal â'r Academi Arweinyddiaeth a chadarnhaodd y byddai angen i Lywodraeth Cymru dreulio amser gyda staff yr Academi Arweinyddiaeth a'r Bwrdd i edrych ar swyddogaethau a manylion presennol. Byddai SD yn croesawu'r sgyrsiau hyn ar y cyfle cynharaf gan mai ychydig iawn o gynnwys ynddynt sydd wedi bod hyd yn hyn. Derbyniodd GH hyn a byddai'n ceisio sefydlu cyfarfodydd brys gyda SD a TE yn fuan.

Diolchodd PM i GH am ei sgwrs ddefnyddiol iawn yn datgymalu proses gymhleth. Tynnodd PM sylw at y dyletswyddau statudol y mae'n rhaid iddo ef a'i gyd-gyfarwyddwyr gydymffurfio â nhw a hefyd eu cyfrifoldebau o ran y staff. Roedd PM yn pryderu am y diffyg eglurder o ystyried yr amserlenni. Mae perygl gwirioneddol o golli staff allweddol a’r posibilrwydd na fydd y sefydliad yn gallu cyflawni dyletswyddau allweddol. Gofynnodd PM am eglurder llwyr ar yr amserlenni at ddibenion cynllunio ac er mwyn sicrhau bod anghenion a lles staff yn cael eu diwallu.

Diolchodd MJ hefyd i GH am y trosolwg a gofynnodd a fyddai cenhadaeth a nodau'r sefydliad newydd yn cael eu cyd-greu yn unol â rhai'r Academi Arweinyddiaeth. Roedd GH wedi sôn am newid enw ar gyfer y corff newydd ond tynnodd MJ sylw at y ffaith bod yr Academi Arweinyddiaeth wedi adeiladu llawer o ecwiti brand a gydnabuwyd yn genedlaethol ac yn rhyngwladol.

Adleisiodd YI bwynt MJ ynglŷn ag ecwiti brand a phwysleisiodd hefyd fod yn rhaid i ni sicrhau bod meddwl cydgysylltiedig ar waith ym maes arwain agweddau. Roedd YI yn falch o glywed am y gwahoddiad i ymgysylltu â LlC ac yn gobeithio y byddent yn manteisio ar y cynnydd a wnaed eisoes o ran arwain agweddau.

Cadarnhaodd JG fod y Bwrdd wedi ymrwymo'n fawr i wneud i'r gwaith hwn weithio ond bod ganddo hefyd ddyletswydd gofal i staff ac i sicrhau bod y llythyr cylch gwaith yn cael ei gyflawni. Dywedodd JG y byddai datganiad clir o sicrwydd i staff yn ddefnyddiol iawn wrth sicrhau nad oedd yr Academi Arweinyddiaeth yn colli rhagor o staff a allai effeithio go iawn ar y gallu i gyflawni cynlluniau eleni.

Cadarnhaodd GH y byddai LlC yn hoffi i'r Bwrdd presennol aros yn ei le i gefnogi'r camau pontio ac roedd am sicrhau bod aelodau unigol yn hapus i barhau. Nid oedd y weledigaeth na'r dyheadau ar gyfer y corff newydd wedi'u cytuno eto ond cadarnhaodd GH y bydd gan y Bwrdd gyfleoedd i gyfrannu at y sgwrs hon. Roedd GH yn cytuno’n llwyr bod gosod y weledigaeth a'r nodau yn hollbwysig cyn treiddio i faes rolau a chyfrifoldebau a'r strwythurau staffio.

Roedd GH yn gwerthfawrogi'r pwyntiau a wnaed ar frandio ond mater i Ysgrifennydd y Cabinet oedd gwneud y penderfyniad hwn a sgwrs ddiweddarach fyddai hon. Roedd GH o’r farn y byddai'n ddefnyddiol i is-set fach o aelodau'r Bwrdd fod yn rhan o drafodaethau wrth symud ymlaen felly cytunodd y Bwrdd i enwebu cynrychiolwyr.

Cadarnhaodd GH y bu nifer o sgyrsiau ynghylch staffio a chydnabu fod gan y staff presennol lawer iawn o arbenigedd mewn amrywiaeth eang o feysydd. Rhaid ystyried y math o arbenigedd sydd ei angen i lenwi'r rolau sydd heb eu diffinio eto. Bydd Llywodraeth Cymru yn gweithio'n agos gyda chydweithwyr cyfreithiol i ystyried yr holl faterion hyn.

Diolchodd SD i GH ac AP am y cyflwyniad heddiw ac am ateb y cwestiynau a ofynnwyd gan aelodau'r Bwrdd. Byddai SD yn croesawu cyfarfodydd rheolaidd gyda Llywodraeth Cymru a chynrychiolwyr y Bwrdd i symud pethau yn eu blaen.

1. *Trafodaeth y Bwrdd a Chynllunio Gweithredu*

Croesawodd SD y cyfle i'r Bwrdd lywio dyfodol y corff newydd a phwysleisiodd gyfoeth y profiad a oedd gan y Bwrdd o wahanol feysydd gwaith. Byddai SD a TE yn cyfarfod yn rheolaidd gyda GH ynghyd â rhai aelodau o'r Bwrdd. Cytunwyd y byddai MJ ac MP, fel cadeiryddion pwyllgorau, yn cynrychioli aelodau eraill o'r Bwrdd mewn trafodaethau gyda LlC.

Rhoddwyd ystyriaeth i lenwi rôl KP pan fydd hi'n gadael y sefydliad ddechrau Ionawr 2025. Gallai rhai o'i dyletswyddau gweithredol gael eu hailddyrannu i wahanol aelodau o staff ac mae cynllun wrth gefn wedi'i lunio gyda'r holl gontractau wedi’u rhestru mewn taenlen Excel. Fodd bynnag, bydd swydd wag ar gyfer Rheolwr Busnes, ac mae AP wedi cytuno y gallai'r Bwrdd benodi rhywun i lenwi'r rôl honno dros gyfnod penodol. Bydd TE yn gweithio gyda KP ar swydd-ddisgrifiad.

Dywedodd TE fod diwrnod tîm ar gyfer staff yfory gyda chynrychiolwyr o undeb PCS wedi’u gwahodd. Nod TE yw bod mor dryloyw â phosibl gyda staff drwy gydol y cyfnod hwn a bydd yn cwrdd ag uwch aelodau o staff ddwywaith yr wythnos. Nid oes unrhyw dargedau perfformiad wedi’u gosod ar gyfer y staff wrth symud ymlaen, ond byddant yn dal i gael eu cefnogi gydag unrhyw gamau uwchsgilio y maent yn teimlo y gallai fod eu hangen arnynt. Pwysleisiodd MP yr angen i gael rhywbeth yn ysgrifenedig gan Lywodraeth Cymru ar gyfer y staff. Bydd TE yn holi Llywodraeth Cymru ynghylch yr hyn y gellir ei gyhoeddi'n ffurfiol i staff mewn perthynas â throsglwyddo i'r sefydliad newydd.

Bydd SD yn cyhoeddi llythyr ffurfiol at Lywodraeth Cymru yn eu hysbysu bod yr holl gyfarwyddwyr yn hapus i barhau fel cyfarwyddwyr i gefnogi'r sefydliad newydd. Bydd TE yn cwrdd â KP ac Adnoddau Dynol yr wythnos nesaf i ddeall y gyfraith ynghylch rhesymoldeb wrth benderfynu sut mae un swydd-ddisgrifiad yn cyd-fynd ag un arall. Awgrymodd MP y dylid gofyn am gyngor gan ACAS ynghylch hyn os oes angen.

Roedd CL yn falch y byddai'r bwrdd yn parhau yn ei le i sicrhau swyddogaethau unigryw'r sefydliad presennol ac i ychwanegu gwerth wrth ddarparu dealltwriaeth gyffredin o ran gofynion arweinyddiaeth. Cytunodd MI ac roedd yn falch y byddai'r Bwrdd presennol yn dwyn LlC i gyfrif. Pwysleisiodd MI bwysigrwydd cael pethau yn ysgrifenedig gyda llinellau amser a diolchodd i'r Bwrdd am eu cefnogaeth barhaus drwy'r broses hon. Ail-nododd JG ei gynnig i siarad â staff yn unigol os oes angen.

Awgrymodd MP y dylid drafftio tudalen fer o awgrymiadau ar gyfer cyfarfodydd gyda Llywodraeth Cymru i'w defnyddio fel sail ar gyfer trafodaethau.

1. *Dyddiad y cyfarfod nesaf, eitemau agenda yn y dyfodol a chau’r cyfarfod*

Cytunwyd y byddai'r Bwrdd yn cyfarfod yn fwy rheolaidd yn y dyfodol ac yn cael cyfarfodydd ar-lein byrrach ar adegau allweddol. Byddai Gareth Key yn cylchredeg pleidlais Doodle i gytuno ar ddyddiadau ar gyfer y cyfarfodydd hyn.

Diolchodd SD i bawb am gymryd rhan yn y cyfarfod heddiw a chaewyd y cyfarfod am 2.45pm.

**Log Gweithredu**

|  |  |  |  |  |
| --- | --- | --- | --- | --- |
| Na. |  | Perchennog | Dyddiad cau | Statws |
| 244 | Rhannu Cylch Gorchwyl Grŵp Cynghori’r Gweinidog | TE | Tachwedd 2024 | Cwblhawyd |
| 245 | Cadarnhau yn ysgrifenedig i Lywodraeth Cymru fod holl aelodau'r Bwrdd yn hapus i barhau | SD | Tachwedd 2024 | Cwblhawyd |
| 246 | Llunio swydd-ddisgrifiad ar gyfer swydd y Rheolwr Busnes | TE / KP | Tachwedd 2024 | Cwblhawyd |
| 247 | Gofyn am hysbysiad ffurfiol gan Lywodraeth Cymru ar gyfer y staff | SD | Tachwedd 2024 | Cwblhawyd |